TSV 1860 Rosenheim is 'n sportklub uit Rosenheim in die deelstaat Beiere in Duitsland. Behalwe sokker, het die klub ook onder meer afdelings vir basketbal, gimnastiek, atletiek, swem, tennis en driekamp. Die klub het sy oorsprong uit 'n groep jong mans wat gimnastiek beoefen het in die binnehof van Weinwirt Fortner, destyds ’n gewilde wynkroeg in Rosenheim. Op 20 Oktober 1860 het hulle 'n sport- en gemeenskapsbrandweerklub gestig genaamd Freiwillige Turnerfeuerwehr Rosenheim. In 1873 het die twee afdelings in onafhanklike klubs verdeel en het die gimnastiekklub die naam Turnverein Rosenheim aangeneem. 'n Sokkerafdeling is in 1919 op die been gebring en in 1924 het die sokkerafdeling onafhanklik geword as Spiel und Sportvereinigung Rosenheim. In 1933 het die klub egter weer saamgesmelt met die moederklub, Turnverein Rosenheim. 'n Nuwe sportsentrum is gebou en ingewy met 'n wedstryd teen TSV 1860 München. Die wedstryd is verrassend met 4-3 deur Rosenheim gewen voor meer as 3 000 toeskouers. Die Tweede Wêreldoorlog het die klub duur te staan gekom, met meer as 60 lede wat in veldslae omgekom het. Verder is die sportkompleks, insluitend die klubhuise en tennisbane, deur 'n lugaanval in 1944 vernietig.